《龙树寺看白芍药是宋雪帆前辈手植》
清代·徐树铭

槐云织翠花风香，层阴幂雨僧楼凉。当轩素霞落眼底，濯濯玉叶相扶将。

寒辉冷艳夺冰雪，团团皎似瑶台月。紫蝶游蜂不敢狂，溪叟村童那轻折。

岁岁花开易得新，酒觞凄酹种花人。栽培老去经纶手，化作阇黎烂漫春。

阇黎春色年年在，酒客花人若相待。可怜嘉会亦寻常，难得东皇动光彩。

看花对酒各思君，零落池台几夕曛。悲秋仙去黄门句，倚槛微哦不忍闻。

人言此是甘棠树，绿章应乞春阴护。却忆筠笼两鹤雏，雪羽䙰褷渺烟雾。

作者简介：徐树铭，字寿蘅，号澄园，长沙人。道光丁未进士，改庶吉士，授编修。官至工部尚书。有《澄园遗集》。